Tesouro de Frome

O **tesouro de Frome** é un conxunto de 52.503 moedas do baixo Imperio Romano achado en abril de 2010 por Dave Crisp co seu detector de metais preto de Frome, en Somerset, Inglaterra. As moedas estaban contidas nunha vasilla de cerámica de 45 cm de diámetro, e datan dos anos 253 a 305 d.C. A maioría son de bronce e hai tamén algunhas de prata de baixa lei. 

## Descuberta 
O tesouro foi descuberto o 11 de abril de 2010 en tanto que Crisp realizaba unha busca de metais nun campo próximo a Frome, onde xa achara outras moedas de prata do baixo Imperio Romano. Inicialmente atopou 62 moedas soltas, probablemente provenientes dos restos dun tesouro disperso; no mesmo terreo agrícola xa se atoparan 111 pezas en 1867. 
[miniatura|297x297px|Debuxo en sección da vasilla *in situ*, co oco onde esta se colocou, a vasilla pequena utilizada para formar unha tapa sobre a boca da máis grande, a [materia orgánica e o pequeno furado escavado por Crisp.]]
Mentres buscaba máis moedas do tesouro disperso, o seu buscador de metais emitiu un sinal que el considerou como estraño e, ao escavar uns 35 cm, achou un pequeno antoniniano radiado e a parte superior dunha pequena vasilla.

## Escavación 
O 15 de abril, Crisp notificoulle o descubrimento a Katie Hinds, responsable de achados do programa gobernamental *Portable Antiquities Scheme* en Wiltshire. O día 22 do mesmo mes, Hinds, xunto con Anna Booth —responsable de achados de Somerset— e Alan Graham —un arqueólogo independente contratado polo Consello do Condado de Somerset—, visitaron o lugar para levar a cabo unha escavación de emerxencia. Esta escavación, desenvolveuse durante tres días, do 23 ao 25 de abril, e estivo dirixida por Graham e asistida por Hinds, Booth, Crisp e membros da familia do propietario dos terreos.
[miniatura|330x330px|O tesouro de Frome exposto no Museo de [Somerset.]]
Graham escavou inicialmente unha gabia de 1,5 metros arredor do pequeno furado que Crisp cavara o primeiro día e identificou o foxo no que se depositara no seu momento a vasilla.

## Orixe do depósito 
Tradicionalmente, crese que a maioría dos tesouros romanos foron soterrados polos seus propietarios orixinais para a súa custodia,coa intención de seren recuperados nalgún momento posteriormente. Con todo, o arqueólogo e numismático Sam Moorhead, do *Portable Antiquities Scheme*, suxeriu que neste caso a vasilla era tan grande e fráxil que non podería ter sido recuperada doadamente sen rompela, polo que o tesouro podería representar máis ben unhas ofrendas votivas comunais aos deuses.

## Contido 
[miniatura|180x180px|[Reverso (moedas)|Reverso dun denario de prata de Carausio procedente do tesouro, que amosa dúas mans unidas, símbolo da unión do gobernante e o exército.]]
As moedas, de 67 tipos distintos, datan do período abranguido entre os anos 253 e 305. A gran maioría son de bronce, e unicamente cinco son de prata maciza.

Das 52.503 moedas achadas identificáronse 44.245, e as restantes clasificáronse provisoriamente como "ilexibles", pendentes de que se completase o seu proceso de limpeza conservación. Das moedas identificables, 14.788 foron cuñadas baixo o Imperio Romano central, 28.377 baixo o Imperio Galo escindido, e 766 baixo o Imperio Británico de Carausio, como se amosa na táboa que segue.

En outubro de 2010, o tesouro foi valorado polo Comité de Valoración de Tesouros en 320.250 libras esterlinas, e o Fondo de Arte lanzou un chamamento público. O propio Fondo de Arte achegou 40.250 libras esterlinas iniciais, en tanto que o Museo Británico doou 50 peniques por cada exemplar vendido do seu libro sobre o tesouro. Finalmente, coa axuda dunha subvención do Fondo Conmemorativo do Patrimonio Nacional, que incluía 105.000 libras esterlinas para traballos de conservación, o Museo de Somerset en Taunton adquiriu o tesouro en 2011. Algunhas das moedas expuxéronse tamén na Biblioteca de Frome o 22 de xullo de 2010, e novamente o 23 de outubro de 2010.

## Notas 
## Véxase tamén 
### Bibliografía 
* Moorhead, S.; Booth, A.; Bland, R. (2010). *The Frome Hoard*. British Museum Press. ISBN 978-0-7141-2334-9

### Outros artigos 
* Tesouro

### Ligazóns externas 
* Portable Antiquities Scheme: The Frome Hoard
* "Frome Hoard". En *Flickr.com*